Kausi alkoikin BMW Sauberin kannalta myönteisesti, kun Heidfeld ajoi heti toiseksi kauden ensimmäisessä kilpailussa, Australian GP:ssä. Kubica ylsi aika-ajoissa toiseksi, mutta kilpailu päättyi kolariin, kun Williamsia ajanut japanilainen Kazuki Nakajima kolaroi hänen kanssaan. Malesian GP:ssä, Kubica oli puolestaan toinen ja Heidfeld kuudes. "On hienoa päästä palkintopallille ensi kertaa sitten Monzan 2006 kisan. Olen ollut tänä viikonloppuna huonovointinen ja kisa oli fyysisesti rankka. Startti oli kuitenkin hyvä ja nousin kakkoseksi, kun Heidfeld ja Trulli osuivat toisiinsa. Pystyin ajamaan tasaisia kierrosaikoja, ja kun olin noussut toiseksi, kierroksia vähennettiin, jotta auto kestäisi", Kubica kertoi Plazan mukaan. Lisäksi Heidfeld ajoi oman uransa ja tallin historian ensimmäisen nopeimman kierroksen toiseksi viimeisellä kierroksella. "- Olen iloinen ajettuani kaikkien aikojen ensimmäisen nopeimman kierrokseni. Auton nopeus oli todella hyvää, suurin piirtein McLarenin tasolla. Se on erittäin myönteistä ja saa kuudennen sijan maistumaan hieman pettymykseltä", Heidfeld kommentoi MTV3:n mukaan.